Global Gateway

1.Indledning

Demokratier — og de værdier, der ligger til grund for dem — skal vise, at de er i stand til at imødegå nutidens globale udfordringer. De skal kunne og have de ambitioner, der er nødvendige for at bidrage til at forbedre menneskers liv i hele verden. Denne virkelighed sættes i skarp fokus af den stadig større nødvendighed af, at landene investerer i og udvikler den infrastruktur, de har brug for til at skabe bæredygtig velstand og beskæftigelse og bæredygtige tjenesteydelser i deres lokalsamfund.

Dette globale behov for infrastruktur er ikke kun nøglen til bæredygtig udvikling i hele verden, men er en afgørende del af puslespillet i forbindelse med bekæmpelse af klimaændringer og beskyttelse af miljøet, forbedring af den globale sundhedssikkerhed og styrkelse af verdensøkonomiens konkurrenceevne. Konsekvenserne af den nuværende ufuldstændige, inkompatible eller frakoblede globale infrastruktur blev i høj grad blottet under covid-19-pandemien gennem den økonomiske indvirkning og isolation som følge af utilstrækkelige digitale forbindelser, forstyrrelser i forsyningskæderne eller manglen på medicinske produkter. Pandemien har øget behovet for handling, men der har længe været en investeringskløft og et globalt behov for investeringer. Ifølge G20's skøn vil det samlede underskud på infrastrukturinvesteringer nå op på 13 bio. EUR i 2040 . Hvis vi tager højde for de yderligere infrastrukturinvesteringer, der er nødvendige for at begrænse klimaændringer og miljøforringelse, stiger dette tal til 1,3 bio. EUR om året .

Stillet over for dette presserende behov for store investeringer har landene brug for et positivt tilbud, når de beslutter, hvordan de bedst kan udvikle deres klima-, energi- og transportinfrastruktur og digitale infrastruktur, eller hvordan de kan styrke deres sundheds- eller uddannelsessystemer. Disse valg har en reel indvirkning på borgernes liv og levebrød. De har derfor brug for en betroet partner til at udforme bæredygtige projekter af høj kvalitet, som gennemføres med et højt niveau af gennemsigtighed og standarder for at skabe varige sociale og økonomiske fordele for lokalsamfundene.

EU vil tilbyde finansiering på rimelige og gunstige vilkår for at begrænse risikoen for gældskrise og bidrage til at opbygge bæredygtig infrastruktur med den støtte, de færdigheder og den finansiering, der er nødvendig for at drive den. Uden behørig gennemsigtighed er der en risiko for, at projekter vedrørende god forvaltning og høje standarder udvælges eller udformes forkert, bliver ufuldstændige eller anvendes til at fremme korruption. Dette svækker ikke blot væksten og stiller lokalsamfund ringere, men skaber i sidste ende en afhængighed, der kan begrænse landenes evne til at træffe beslutninger.

I betragtning af denne udfordrings globale karakter er EU nødt til at give sine partnere et positivt tilbud. Global Gateway er dette positive tilbud: en EU-plan for store investeringer i infrastrukturudvikling i hele verden. Formålet er at skabe forbindelser — ikke afhængighed. At investere i projekter, der kan udføres med høje standarder, god forvaltning og gennemsigtighed. At samarbejde med værtslande, finansielle institutioner og den private sektor om at øge infrastrukturinvesteringer for at styrke vores konkurrenceevne, skabe fordele og beskytte vores partnere, styrke lokalsamfundene og tackle nutidens mest presserende globale udfordringer — fra klimaændringer og bæredygtig udvikling til sundhedssikkerhed, ligestilling mellem kønnene og uddannelsessystemer.

Med henblik herpå vil Global Gateway arbejde i hele verden og tilpasse sig de forskellige regioners behov og strategiske interesser og samtidig forblive værdibaseret. Der vil være fokus på fysisk infrastruktur — såsom fiberoptiske kabler, transportkorridorer og rene eltransmissionslinjer — for at styrke digitale net og transport- og energinet. Det vil også skabe et gunstigt miljø for at sikre, at projekterne giver resultater, ved at tilbyde attraktive investerings- og erhvervsvenlige handelsvilkår, lovgivningsmæssig konvergens, standardisering, integration af forsyningskæder og finansielle tjenesteydelser.

Vi står over for en ny videnskabelig og produktionsmæssig revolution som følge af behovet for at bekæmpe klimaændringer og reagere på sundhedstrusler samt den digitale omstilling. Disse ændringer medfører yderligere udfordringer for udviklingsindsatsen, men skaber også nye muligheder. Ved at bistå andre vil EU også bidrage til at fremme sine egne interesser, styrke forsyningskædernes modstandsdygtighed og skabe flere handelsmuligheder for EU's økonomi, hvor ca. 38 mio. job er afhængige af international handel.

Hvis infrastrukturudviklingen skal have det nødvendige omfang og skabe fordele både i EU og i resten af verden, skal der foretages store investeringer. Global Gateway skal mobilisere investeringer på op til 300 mia. EUR mellem 2021 og 2027 ved hjælp af alle de finansielle værktøjer og udviklingsværktøjer, som EU råder over, og som understøttes af et stærkt engagement fra EU’s medlemsstater . Det vil ske på grundlag af en samlet Team Europe-tilgang med kombinerede ressourcer fra EU, medlemsstaterne, de europæiske finansielle institutioner og nationale udviklingsfinansieringsinstitutioner. Det vil aktivt søge at mobilisere finansiering og ekspertise fra den private sektor og støtte adgangen til bæredygtig finansiering.

Med Global Gateway vil Europa fuldt ud bidrage til at mindske den globale investeringskløft. Men opfyldelsen af dette mål vil kræve en samordnet indsats fra ligesindede partnere. I denne ånd vil Global Gateway støtte det arbejde, der er påbegyndt i G7, og initiativer som Global Gateway og Build Back Better World vil gensidigt styrke hinanden. Denne vilje til at samarbejde blev bekræftet på COP26, FN's klimakonference i 2021, hvor EU og USA samlede ligesindede partnere for at give udtryk for deres fælles vilje til at tackle klimakrisen gennem udvikling af infrastruktur, der er ren, modstandsdygtig og forenelig med en fremtid uden emissioner .

Global Gateway bygger på resultaterne af konnektivitetsstrategien fra 2018 mellem EU og Asien, de nyligt indgåede konnektivitetspartnerskaber med Japan og Indien samt de økonomiske planer og investeringsplaner for Vestbalkan, Østpartnerskabet og de sydlige nabolande. Tilgangen er fuldt ud i overensstemmelse med FN's 2030-dagsorden og dens verdensmål for bæredygtig udvikling (SDG) og Parisaftalen. Ved at tilbyde et innovativt alternativ til global infrastrukturudvikling vil Global Gateway være en investering i international stabilitet og samarbejde, og det demonstreres, hvordan demokratiske værdier giver sikkerhed og retfærdighed for investorer, bæredygtighed for partnere og langsigtede fordele for mennesker i verden.

Global Gateway-strategien Global Gateway vil kanalisere EU's udgifter til udvikling af den globale infrastruktur i overensstemmelse med følgende nøgleprincipper: Demokratiske værdier og høje standarder Global Gateway vil give partnerlandene et værdibaseret alternativ, når de beslutter, hvordan de vil dække deres behov for infrastrukturudvikling. Det indebærer overholdelse af retsstatsprincippet, opretholdelse af høje standarder for menneskerettigheder, sociale rettigheder og arbejdstagerrettigheder og overholdelse af normer i internationale regler og standarder for intellektuel ejendomsret. Det betyder, at der skal udvælges bæredygtige investeringer — for lokalbefolkningen, det lokale miljø og de lokale økonomier. Og det betyder, at der skal anlægges en etisk tilgang, således at infrastrukturprojekter ikke skaber uholdbar gæld eller uønsket afhængighed. God forvaltning og gennemsigtighed Gennemførelse af projekter til gavn for mennesker vil kræve gennemsigtighed, ansvarlighed og finansiel bæredygtighed. Det vil kræve åben adgang til offentlige udbud og lige vilkår for potentielle investorer og et klart sæt aftalte resultater for at sikre, at Global Gateway-projekter leverer, hvad de har lovet. De, der er mest berørt af potentielle projekter — lokalsamfund, virksomheder og partnere — skal have fuld indflydelse gennem ordentlige offentlige høringer og inddragelse af civilsamfundet. Projekterne bør sikre økonomisk overkommelig og lige adgang til de tjenester og fordele, de vil give, navnlig for kvinder og piger og dem, der risikerer at blive dårligt stillet eller udstødt. Ligeværdige partnerskaber Globale Gateway-projekter vil blive udformet, udviklet og gennemført i tæt samarbejde og samråd med partnerlandene. Infrastrukturprojekter vil være baseret på de behov og muligheder, der bliver identificeret for deres lokale økonomier og lokalsamfund, samt på EU's egne strategiske interesser. Det betyder, at der skal udvikles ligeværdige partnerskaber med lande, og at det skal sikres, at der i projektplanlægningen tages hensyn til værtslandenes kapacitet til at forvalte og vedligeholde infrastrukturen på en bæredygtig måde, efter at den er fuldført. Grøn og ren Global Gateway er en klimaneutral strategi, der skal fremskynde bæredygtig udvikling og genopretning, skabe inklusiv vækst og beskæftigelse og omstilling til en renere og mere cirkulær global økonomi. Der vil blive investeret i udvikling af rene, klimarobuste infrastrukturer, der er tilpasset scenarier med nettonulemissioner. Projekterne skal leve op til den europæiske grønne pagts principper om ikke at gøre skade og sikre anvendelsen af miljøkonsekvensvurderinger og strategiske miljøvurderinger. Sikkerhedsfokuseret Sikker infrastruktur er grundlaget for den globale økonomis og forsyningskædernes modstandsdygtighed — hvad enten det drejer sig om digitalisering, sundhed, transport eller energi. Globale Gateway-projekter vil investere i infrastruktur, der skal afhjælpe sårbarheder, tilvejebringe pålidelig konnektivitet og opbygge kapacitet i forbindelse med naturlige eller menneskeskabte udfordringer, fysiske trusler, cybertrusler eller hybride trusler og økonomisk tvang af geopolitiske årsager. Projekterne skal sikre, at borgerne beskyttes mod uberettiget overvågning fra offentlige myndigheders eller private virksomheders side. Mobilisering af investeringer fra den private sektor Europas verdensførende industri, den private sektors viden og investeringskapacitet giver os en enestående konkurrencefordel i hele verden, og Global Gateway skal udnytte den fuldt ud for at blive et levedygtigt og attraktivt alternativ for partnerlandene. Global Gateway vil kombinere og mobilisere ressourcer fra EU, dets medlemsstater, finansielle institutioner og multilaterale offentlige finanser og bruge disse offentlige ressourcer til at tiltrække privat kapital.

2.Global Gateway-investeringsprioriteter

Global Gateway vil styrke de mellemfolkelige forbindelser mellem Europa og dets partnere og kanalisere sine investeringer til områder, hvor infrastrukturmangler er blevet afsløret eller forværret i de seneste år. Sådanne områder er ofte nøglen til at tackle vores mest presserende globale udfordringer, og investeringer på disse områder giver de største fordele for borgerne på mellemlang og lang sigt.

Investeringer i digitalisering, sundhed, klima, energi og transport samt i uddannelse og forskning vil være en prioritet. Det er ligeledes nøgleprioriteter at forbedre kvaliteten og mængden af infrastruktur og det gunstige miljø i modtagerlande og -regioner. Global Gateway vil sikre, at der er rimelig og lige adgang til fordelene ved investeringerne. I denne ånd vil vi sikre, at projekter og investeringer er inklusive, navnlig med hensyn til ligestilling mellem kønnene.